Man se verbrande lyk in veld gevindArgieffoto Die Gautengse polisie het ŉ beroep op die publiek gedoen om te help om die identiteit van ŉ wit man, wie se verbrande liggaam in ŉ veld naby die R21-snelweg gevind is, vas te stel. Russel Meiring, woordvoerder van ER24, het gesê die man se liggaam is omstreeks 14:00 Dinsdagmiddag langs die oprit na die R21 by Olifantsfontein gevind. “Met paramedici se aankoms op die toneel het die brandweer reeds ŉ klein brand geblus en gedurende verdere ondersoek is die man se verbrande liggaam gevind. Dit het gelyk asof sy voete vermoedelik met draad vasgebind is,” het Meiring gesê. Niks kon vir die man gedoen word nie en hy is op die toneel dood verklaar. Konst. Mokete Serakwana, polisiewoordvoerder van die Olifantsfontein-polisie, het Woensdag aan Maroela Media gesê die man se identiteit of ouderdom kon nog nie vasgestel word nie. Die polisie kan net bevestig dat dit ŉ liggaam van ŉ wit man is. “Die man se hande en voete was vasgebind en hy het met sy gesig op die grond gelê. Inligting oor wat presies gebeur het, is nog skaars. ‘n Ondersoek word gedoen om te bepaal hoe en wanneer die man dood is,” het Serakwana gesê. Die polisie ondersoek ŉ saak van moord. Niemand is nog in verband met die voorval in hegtenis geneem nie. Die polisie doen ŉ beroep op die publiek om die polisie by 08600 10111 in kennis te stel as ŉ familielid vermis word of as hulle meer inligting oor die voorval het.